
A kardiális beültethető elektronikus eszközökkel élő betegek telemedicinás utánkövetése és kezelése a COVID-19 járvány alatt

Bevezetés: A kardiális beültethető elektronikus eszközökkel (CIED) élő betegek kezelésében a közelmúltban elért technológiai fejlődés kibővítette a klinikusok lehetőségeit a CIED-el rendelkező páciensek távoli utánkövetésére (remote monitoring, RM).
Célkitűzés: Célunknak tűztük ki annak megítélését, hogy a telekardiológia biztonságos alternatívája lehet-e a rutin ambuláns vizsgálatnak.
Módszer: CIED készülékkel élő betegeink adatait elemeztünk, 2020.01.01.–03.15.; 03.16–06.18.; 06.19.–08.31 időszakokban. A következő objektív mutatókat használtuk: a járóbeteg-rendelői látogatások száma a vizsgált periódusokban, az akut dekompenzációs epizódok száma és a CIED készülék által küldött RM adatok (intrinsic ritmus, CRT ingerlés, pitvari és kamrai ritmus, kamrai impedancia, betegaktivitás, szívfrekvencia-variabilitás, extrasystolia). Szubjektív mutatóként az általános állapotra vonatkozó kérdőíveket (KCCQ, EQ-5D-5L) alkalmaztuk. Leíró statisztikát, Kruskall-Wallis tesztet, ANOVA és Friedman próbát végeztünk a periódusok összehasonlítására. A beazonosított összefüggéseket összevetettük az idősorozat-dekompozíció révén, vizsgálva az adatsorok szintjének, trendjének, szezonalitásának és a zajkomponensek kombinációját.
Eredmény: A kutatásba 85 főt vontunk be. Az ambulancián tett személyes megjelenések száma a pandémia kitörését követő egy évben átlagosan 1,4; míg megelőzően 1,9 volt (p=0,0077). Az akut dekompenzációs események száma a lezárás előtt 5, alatta 7 (p=0,6). A CIED által adott RM adatok alapján a szívelégtelenség (SzE) markerekben szignifikáns különbség mutatkozott: a betegaktivitás megnőtt a feloldást követően a lezárás előtti időszakhoz képest (p=0,03), míg a kamrai pacing magasabb volt a lezárás időszaka alatt (p<0,001). A korlátozás alatt a betegek korábbi állapotukhoz képest erősebb szorongásról, depresszióról számoltak be (p=0,0002), a SzE tüneteinek szubjektív megítélésében neutrális eltérést tapasztaltunk a pandémia előtti időszak és a korlátozások ideje alatt (p=0,7).
Következtetés: A szubjektív megítélés és a CIED adatai alapján a betegek életminősége nem romlott a beteg-orvos találkozások csökkenése ellenére. A pszichés állapotromlás, depresszió feltehetőleg a lezárásoknak tulajdonítható. Vizsgálatunkba bevont CIED-el rendelkező, klinikánkon kezelt SzE betegek biztonságosan utánkövethetőek voltak telemetria segítségével. 



